text: Stort ferieprojekt på Als er sat på standby
  06 juli 2016 kl. 12.54
  Danmarks Naturfredningsforening har vundet en sag om et kystprojekt på Nordals. Der er ikke taget nok hensyn til naturen, lyder det i afgørelsen.
  Projekt Nordals Ferieresort bliver ikke til noget foreløbig. Efter en klage fra Danmarks Naturfredningsforening har Natur og Miljøklagenævnet netop afgjort, at miljøministeriet ikke har vurderet konsekvenserne for naturen godt nok, inden tilladelsen til projektet blev givet.
  Ferieprojektet på Nordals var ellers et af de 10 kystprojekter, som regeringen har givet tilladelse til for at fremme turisme og vækst i udkantsområderne.
  Afgørelsen betyder, at sagen nu skal gå om, hvis det stort anlagte projekt til 1,3 milliarder kroner skal blive til noget.
  -Ikke alene EU lovgivningen, men også sund fornuft siger, at man skal kende konsekvenserne af projekter, før man tillader dem, siger Direktør i Danmarks Naturfredningsforening Michael Leth Jess i en kommentar til afgørelsen.
  